Denel betaal R4 miljoen aan Solidariteit vir salarisse - Solidariteit WêreldSolidariteit Wêreld
Tuis › Mediaverklarings › Denel betaal R4 miljoen aan Solidariteit vir salarisse
Solidariteit het vandag 'n bedrag van R4 miljoen van Denel ontvang om die agterstallige salarisse van sy lede by Denel Land Systems en Denel Dynamics te betaal. Dit volg nadat Solidariteit in Maart vanjaar 'n hofbevel bekom het om beslag te lê op sommige van Denel se bates, en Solidariteit gereed was om dié bates vandag op te veil.
"Die oorbetaling van die salarisgeld is 'n reuse-oorwinning vir Solidariteit en sy lede. Vir meer as 'n jaar lank is hulle salarisse geplunder terwyl die staatsinstelling geweier het om sy verantwoordelikhede na te kom. Solidariteit het egter geweier om hierdie laksheid van die staat en Denel te aanvaar en het volgehoue druk toegepas ten einde Denel te dwing om aan die hofbevel wat reeds verlede jaar gemaak is, gehoor te gee," sê dr. Dirk Hermann, bestuurshoof by Solidariteit.
Die salarisse wat tans betaal word, sluit slegs salarisse vanaf Mei 2020 – Julie 2020 in, soos gespesifiseer in die hofbevel van 4 Augustus 2020. Daar sal egter op 07 Oktober 2021 nog 'n saak in die arbeidshof in Johannesburg aangehoor word waar Solidariteit Denel voor die hof daag oor die uitstaande salarisse van elke Solidariteit-lid wat by Denel werksaam was vir die tydperk vanaf Augustus 2020 tot en met die hede.
"Omdat Eskom met beurtkrag wegkom, dink Denel hy kan dieselfde doen met die beurtbetaling van salarisse. Hy verwag lojaliteit van sy werknemers, maar versuim om hulle te betaal. Ons sal dit nie toelaat nie en gaan hom weereens in die hof uitdaag om sy verpligtinge na te kom. Dit is 'n skande dat ons onsself deurlopend tot die hof moet wend bloot om 'n organisasie te dwing om sy eie werknemers se salarisse te betaal," verduidelik Hermann.
"Solidariteit het standpunt ingeneem, nie net teen Denel se versuim nie, maar teen korrupsie en die plundering van belastinggeld. Hierdie pakslae teen korrupsie is slegs die eerste van baie. Ons is keelvol vir 'n regering wat aan plunderaars skuiling bied en nie daadwerklik teenoor oortreders optree nie. Ons belastinggeld word wanbestee en onskuldige werknemers by staatsinstansies en -entiteite ly saam met ons daaronder. Genoeg is genoeg," sluit Hermann af.